FI/Suomentaminen

Miten aloittaa?
Suomentamista on tervetullut kokeilemaan kuka tahansa, joka tuntee osaavansa englannin ja suomen kieltä (ja erityisesti LibreOfficeen liittyvää sanastoa) riittävän hyvin ja hyväksyy suomennostensa käytön LibreOfficen kehityksessä käytettävien avoimen lähdekoodin lisenssien ehtojen mukaisesti. Mitään sopimuksia ei tarvitse allekirjoittaa.
 * 1) Aivan aluksi on syytä asentaa LibreOfficen uusin versio tietokoneelleen, koska suomentaessaan täytyy usein tarkistaa asioita LibreOfficen käyttöliittymästä.
 * 2) LibreOfficen suomentaminen tapahtuu nykyään Weblatessa. Tutkiakseen nykyisiä käännöksiä ja tehdäkseen käännösehdotuksia nimettömänä ei tarvitse kirjautua Weblateen. Huomioi, että paitsi että nimettömät käyttäjät eivät luonnollisestikaan saa tunnustusta ehdotuksistaan, myöskään muut suomentajat eivät pysty ottamaan heihin yhteyttä. Kirjautuminen on siksi suositeltavaa.
 * 3) Kirjautuminen onnistuu TDF:n kertakirjautumisen avulla (jos sinulla on jo TDF:n käyttäjätili) tai rekisteröitymällä Weblaten käyttäjäksi (jos et ole käyttänyt TDF:n palveluja aiemmin). Uusilla käyttäjillä on aluksi oikeus tehdä ainoastaan ehdotuksia, jotka jonkun muun käyttäjän täytyy hyväksyä. Kun kääntäminen alkaa sujua, Weblaten ylläpitäjiltä voi saada oikeudet tallentaa käännöksiä suoraan.
 * 4) Valitse, mitä haluat suomentaa. LibreOffice ei ole kaikkein helpoin ohjelmisto suomennettavaksi: erilaisia toimintoja ja tekstiä on valtavasti. Suoraan altaan syvään päähän hyppäämisen sijaan voi olla helpompi lähteä liikkeelle matalan kynnyksen tehtävistä (katso lokalisointitehtävät) tai suomentaa sellaisia LibreOfficen toimintoja ja osa-alueita, joita itse käyttää. On myös hyvä ottaa yhteyttä suomennustiimiin (katso alla), niin saa paremman käsityksen, mitä muut suomentajat ovat parhaillaan tekemässä ja voi kysyä neuvoja.

Yhteydenpito muihin kääntäjiin ja LibreOfficen kehittäjiin
Yksittäisiä tekstejä koskeva keskustelu on yleensä parasta käydä Weblaten kommenteissa. Yleisluontoisempaan keskusteluun suomennostiimillä ei toistaiseksi ole mitään virallista kanavaa, vaan olemme pitäneet yhteyttä tarpeen mukaan sähköpostilla. Ota yhteyttä Tuomas Hietalaan (etunimi.sukunimi@iki.fi), jos haluat mukaan keskusteluun.

LibreOfficen yleisellä lokalisointipostituslistalla keskustellaan englanniksi lokalisointiin liittyvistä asioista ja tiedotetaan kaikkien kielten kääntäjiä koskevista LibreOfficen ja Weblaten muutoksista. Sieltä voi esimerkiksi kysellä epäselvien lähdetekstien merkitystä.

The Document Foundation Planet kerää yhteen TDF:n ja LibreOfficen kehittäjien blogeja ja on siten hyvä tapa pysyä ajan tasalla LibreOffice-yhteisön kuulumisista.

Weblaten käyttäminen
Weblaten käyttämiseen on lyhyehkö ohje wikissä (englanniksi). Suomen kieli löytyy Weblatesta omalta sivultaan. LibreOffice jakautuu Weblatessa useampaan käännösprojektiin:
 * Impress Remote: älypuhelimella toimiva kauko-ohjain Impress-esitysten ohjaamiseen.
 * LibreOffice Help: LibreOfficen ohjeet (F1-näppäimellä avautuvat, löytyvät myös verkosta).
 * LibreOffice Online: LibreOffice Onlinen (LibreOfficen pilviversio) käyttöliittymätekstit ja ohjeet. Huom: käännökset toistaiseksi lukittu. LOOL:n käännösten testaamista varten on testipalvelin.
 * LibreOffice UI: LibreOfficen käyttöliittymän tekstit (sisältäen erilaiset vihjeet ja virheilmoitukset).

LibreOfficen käyttöliittymä ja ohjeet on jaettu version mukaan useampaan käännösprojektiin. master tarkoittaa uusinta kehitysversiota, 7.3 puolestaan sisältää tekstit jotka päätyvät seuraavaan 7.3.x -sarjan versioon, jne. Yhteen näistä versioista tehdyt käännösten muutokset kopioituvat Weblatessa automaattisesti myös muihin versioihin, mikäli niistä löytyy sama lähdeteksti samasta paikasta. Huomaa kuitenkin, että tämä pätee vain eri versioihin: esim. LibreOfficen käyttöliittymään tehdyt muutokset eivät päivity automaattisesti LibreOfficen ohjeisiin tai vaikkapa LibreOffice Onlineen.

Käännösprojektit puolestaan jakautuvat komponentteihin, joita voi projektissa olla muutamasta kymmeniin. Komponenttien nimet eivät valitettavasti ole aina kovin havainnollisia. Kattavaa listaa nimien merkityksestä ei liene toistaiseksi olemassa, joskin tästä sivusta on apua. Alla joitakin esimerkkejä LibreOffice UI - masterista: Joitakin esimerkkejä LibreOffice Help - masterista: Yhdessä LibreOfficen ohjelmassa voi olla tekstejä useista komponentista. Kaikki tekstit, joita vaikkapa Writerin käyttöliittymässä näkyy, eivät siis löydy sw-komponentista.
 * connectivity: tietokantatoiminnallisuutta
 * cui: LibreOfficeen sisältyvien eri ohjelmien yhteisiä toimintoja ja päivän vinkki -tekstejä
 * dictionaries: sanasto- ja oikolukutoimintoja
 * filter: tiedostojen avaamiseen ja tallentamiseen liittyviä tekstejä
 * sc: erityisesti Calciin liittyvät tekstit
 * sd erityisesti Drawiin ja Impressiin liittyvät tekstit
 * sw: erityisesti Writeriin liiittyvät tekstit
 * auxiliary: ohjeiden sisällysluettelo
 * text/shared/05: mm. ohjeiden etusivu
 * text/shared/help: ohjeiden etusivun tekstejä ja kielten nimiä. (Jälkimmäiset ovat tässä tapauksessa luultavasti hyödyllisempiä suomentamattomina)

Mitä ja miten suomentaa?
LibreOfficen käyttöliittymästä on tätä kirjoitettaessa suomennettu noin 90 % ja ohjeista noin 50 %. Käyttöliittymään tarvitaan tällä hetkellä ennen kaikkea lisää laatua, ohjeisiin sekä määrää että laatua.
 * Älä kiirehdi kohti sataa prosenttia laadun kustannuksella. Suomentamatta jäänyt teksti aiheuttaa vähemmän hämmennystä ja turhaa työtä kuin väärin suomennettu.
 * Jotkut tekstit viittaavat toisiin teksteihin. Tällaisia tekstejä on etenkin ohjeissa. Käyttöliittymätekstien puolella niitä on päivän vinkeissä, mutta jonkin verran muuallakin.
 * Jos suomentamasi teksti viittaa vaikkapa johonkin toimintoon valikossa, tarkista kyseisen toiminnon ja valikon suomennetut nimet käyttöliittymästä tai sanastosta (ks. alla), älä suomenna niitä millä tahansa mieleesi tulevalla sanalla.
 * Älä yleensäkään arvaa. Jos et tiedä, mitä lähdeteksti tarkoittaa tai miten se tulisi suomentaa, yritä löytää se käyttöliittymästä tai ohjeista nähdäksesi sen asiayhteydessään. Voit myös kysyä muilta suomentajilta tai jättää Weblateen käännöksen sijaan ehdotuksen tai kommentin.
 * Noudata sanastoa, ellei ole hyvää syytä olla noudattamatta. Käytettyjen termien johdonmukaisuus helpottaa LibreOfficen käyttöä.
 * Käytä suomennoksissa suomen yleiskieltä, noudata oikeinkirjoitussääntöjä ja kirjoita selkeitä lauseita. Suomennoksessa on usein sallittua ja suotavaakin poiketa englannin lauserakenteista, jos pitää huolta ettei vahingossa muuta tekstin merkitystä.
 * Käytä Weblaten Vaatii muokkaamista -merkintää harkiten, koska muokkaamista vaativiksi merkityt tekstit palautuvat LibreOfficessa englanninkielisiksi, vaikka Weblate näyttääkin edelleen niiden suomennoksen.
 * Lähdeteksteissä voi olla virheitä (huonoa englantia tai asiavirheitä). Jos huomaat virheen, ilmoita se kommenttina Weblatessa ja/tai raportoi virhe Bugzillaan, jotta LibreOfficen kehittäjät tietävät korjata sen. Tällä tavoin parannat englanninkielisen LibreOfficen laatua ja autat muiden kielten kääntäjiä.

Muuttujat, tägit ja erikoismerkit
LibreOfficen käyttöliittymän suomennoksissa voi tulla vastaan erilaisia muuttujia ja erikoismerkkejä, ohjeissa myös XML-tägejä. Näiden kääntämisestä on tarjolla suositeltavaa lisätietoa englanniksi. Muutama asia lyhyesti suomeksi:
 * Alaviivaa _ tai tildeä ~ seuraava kirjain näytetään käyttöliittymässä alleviivattuna ja ne toimivat ns. valintakirjaimina tai muistikkaina (engl. mnemonic) Alt-näppäimen kera painettuna.
 * Samassa valikkorivissä, valikossa tai valintaikkunassa ei tule käyttää samaa valintakirjainta useammin kuin kerran.
 * Jos et tiedä minkä kirjaimen valitset, jätä alaviiva tai tilde suomennoksesta pois, jolloin LibreOffice pyrkii valitsemaan automaattisesti jonkin vapaana olevan kirjaimen.
 * Muuttujien nimiä, kuten %PRODUCTNAME tai $[officename] ei tule suomentaa. Esimerkiksi %PRODUCTNAME korvautuu lopullisessa tekstissä automaattisesti ohjelmiston nimellä (yleensä LibreOffice).
 * Jos et ole varma, onko epätavallisen näköisessä sanassa kyse muuttujasta, jätä se suomentamatta kunnes olet varmistanut asian esim. muilta suomentajilta.
 * Ohjeissa käytetään kulmasulkeilla <> erotettuja tägejä. Tägeistä löytyy lisää tietoa yllä olevasta linkistä. Älä muuta tägin sisältä mitään, ellet tiedä mitä teet. Tägien välissä tai ulkopuolella olevaa tavallista tekstiä on sen sijaan turvallista suomentaa.
 * Esimerkki: Suomennettavaa tekstiä tägien välissä ja ulkopuolella Vain Suomennettavaa tekstiä tägien välissä sekä ja ulkopuolella -osat tulee suomentaa, muut osat tulee kopioida suomennokseen sellaisenaan.
 * Weblaten Kloonaa lähde -toiminto auttaa kopioimaan monimutkaisetkin tägit muuttumattomina.

Suomentaminen erillistä käännösohjelmaa käyttäen
On suositeltavaa tehdä suomentaminen Weblatessa, koska se takaa, että suomentajat näkevät toistensa tekemät käännökset välittömästi eivätkä voi tehdä vahingossa päällekkäistä työtä. Suomentaminen Weblaten ulkopuolella on kuitenkin mahdollista lataamalla Weblatesta haluamansa käännökset ja sanaston tiedostoina, muokkaamalla niitä haluamallaan ohjelmalla ja lataamalla muokatut tiedostot takaisin Weblateen. Tällöin on tärkeää olla etukäteen yhteydessä muihin suomentajiin, jotta päällekkäiseltä työltä vältytään. Älä ryhdy suomentamaan Weblaten ulkopuolella keskustelematta ensin muiden suomentajien kanssa!

Huomaa myös, että jos suomennat LibreOfficen käyttöliittymää tai ohjeita erillistä käännösohjelmaa käyttäen, käännökset eivät kopioidu automaattisesti muihin projekteihin ladatessasi ne takaisin Weblateen (lisätietoa postituslistalla).